पुलिस कंट्रोल रूम में फोन आने के बाद चलाया सर्च; आरोपी युवक गिरफ्तार
पंजाब के अमृतसर में पुलिस कंट्रोल रूम पर रात गोल्डन टेंपल के पास 4 बम होने की सूचना मिली। जिसके बाद पुलिस अलर्ट हो गई और रात भर सर्च अभियान चलाया गया।  Bomb Near Golden Temple; Fake Call Amritsar Police Control Room | Nihang Kids Arrest
पंजाब के अमृतसर में गोल्डन टेंपल के पास 4 बम होने की सूचना मिली। शुक्रवार देर रात पुलिस कंट्रोल रूम पर आए फोन के बाद पुलिस अलर्ट हो गई और रात भर सर्च अभियान चलाया गया। पुलिस को इस पूरी कार्रवाई में बम तो नहीं मिले, लेकिन एक युवक को हिरासत में लिया गया। सिर्फ दहशत फैलाने के लिए यह शरारत की गई थी।
घटना रात तकरीबन 1 बजे की है। मध्यरात्रि को गोल्डन टेंपल में श्री अकाल तख्त साहिब के पिछली तरफ बम होने की सूचना पुलिस कंट्रोल रूम पर दी गई। जिसके बाद गोल्डन टेंपल के आसपास पुलिस भी बढ़ा दी गई और सर्च अभियान शुरू किया गया। काफी समय सर्च के बाद पुलिस को कुछ नहीं मिला। जिसके बाद पुलिस ने फोन करने वाले का डेटा खंगालना शुरू कर दिया।
पुलिस ने कंट्रोल रूम से डिटेल निकाली और फोन के मालिक का पता लगाया। जांच में पता चला कि वे फोन चोरी हो चुका है, लेकिन पुलिस ने कोशिश नहीं छोड़ी।
बार-बार कर देता था फोन बंद
डीसीपी परमिंदर सिंह भंडाल ने बताया कि शरारती युवक की पहचान मजीठ मंडी निवासी गगनदीप सिंह (20) के तौर पर हुई है। शरारती युवक ने कंट्रोल रूम में फोन करने के बाद मोबाइल बंद कर दिया था। बीच-बीच में वह फोन को ऑन ऑफ कर रहा था। सुबह जब आरोपी ने फोन को ऑन किया, उसे गिरफ्तार कर लिया गया।
बाल कटवाने के बाद सिर पर बांध रखा था परना
पकड़े जाने के बाद आरोपी की जांच की गई तो उसके सिर के बाल कटे हुए थे और खुद को वह निहंग बता रहा था। आरोपी ने बताया कि संगरूर एरिया में वह एक निहंग जत्थेबंदी के साथ जुड़ा रहा है। उसके मोबाइल से निहंग बाना पहने हुए तस्वीरें भी मिली। लेकिन अब उसने अपने केस कटवा रखे हैं।
इतना ही नहीं, आरोपी ने बताया कि उसने यह फोन 3-4 दिन पहले ही चुराया था। इसके अलावा उस पर बटाला में लड़की को भगाने का मामला भी दर्ज है।
ब्लू स्टार ऑपरेशन के चलते सतर्क है पुलिस
​​​​​​​डीसीपी भंडाल ने बताया कि आरोपी को हिरासत में लेकर पूछताछ शुरू कर दी है। ब्लू स्टार ऑपरेशन की बरसी के करीब हुई इस हरकत पर पुलिस ने सख्त व तुरंत कदम उठाया है। फोन की डिटेल्स भी खंगाली जा रही हैं, ताकि सभी पक्षों से मामले की जांच की जा सके।